༈ན་མོ་བཛྲ་བྷཻ་ར་ཝཱ་ཡ།  འདིར་གཤིན་རྗེ་ཆོས་ཀྱི་རྒྱལ་པོ་ཡང་གསང་དུག་རི་ནག་པོར་མཆོད་གཏོར་མདོར་བསྡུས་འབུལ་བར་འདོད་པས།  མཆོད་གཏོར་བཤམས་ཤིང་རང་ཉིད་གཤིན་རྗེ་གཤེད་ཀྱི་ང་རྒྱལ་བརྟན་པོས་བྱིན་རླབས་རྒྱས་པའམ་མདོར་བསྡུ་ན།  ཨོཾ་ཨཱཿཧཱུཾ།  ལན་བདུན་གྱིས་བྱིན་གྱིས་བརླབས་ལ།  དམིགས་པ་ནན་ཏན་དང་བཅས་ཏེ་འདི་ལྟར།  རང་ཉིད་ཁམས་གསུམ་ཟ་ནུས་གཤིན་རྗེ་གཤེད།  ། ཁྲོ་བོའི་དབང་པོའི་ཐུགས་ཀའི་འོད་ཟེར་གྱིས།  ། ལྷོ་ཕྱོགས་ལྕགས་མཁར་མུན་པའི་གླིང་ཁྲོད་ནས།  ། འཆི་བདག་དུས་ཀྱི་སྲིན་པོ་སྤྱན་དྲངས་ཏེ།  ། རང་གི་མདུན་དུ་བརྟན་པར་རབ་བཞུགས་པ།  ། ཞལ་གཅིག་ཕྱག་བཞི་ཐོད་དབྱུག་རལ་གྲི་དང་།  ། ལྕགས་སྒྲོག་སྦྲུལ་ཐོགས་མ་ཧེ་ཁྲོས་པའི་གདོང་།  ། མ་ཧེའི་གདན་ལ་བཞུགས་ཤིང་འཁོར་གྱི་ཚོགས།  ། འཇིགས་པའི་དཔུང་ཚོགས་དབུས་སུ་མེ་དཔུང་དང་།  ། ཁྲག་ཞག་འཁྲུག་པའི་དབུས་སུ་ཧ་ཧ་ཧུ།  ། ཧཱུཾ་ཧཱུཾ་གད་རྒྱངས་སྒྲོག་ཅིང་བཞུགས་ནས་ཀྱང་།  ། སྒྲུབ་མཆོག་བདག་ལ་དངོས་གྲུབ་སྩོལ་ཞིང་བཞུགས།  ། དགྲ་བགེགས་བསྒྲལ་བའི་ཤ་ཁྲག་ཕུང་པོ་དང་།  ། ཉེར་སྤྱོད་ཕྱི་ནང་གསང་བའི་མཆོད་སྤྲིན་ཆེ།  ། ནམ་མཁའ་གང་བས་ལྷ་ཆེན་ཉི་མའི་སྲས།  ། ཧ་ལ་ནག་པོ་འཁོར་དང་བཅས་ལ་མཆོད།  ། ལྷ་ཆེན་ཡང་གསང་ནག་པོ་འཁོར་དང་བཅས་པའི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར་པར་བསམས་ལ།  ཨོཾ་ཀཱ་ལ་རཱུ་པ་ཡ་མ་རཱ་ཛཱ་བྷ་ཝ་སཏྭ་ས་པ་རི་ཝཱ་ར་ཨི་དཾ་བ་ལ་ཏ་ཁ་ཁ།  ཁཱ་ཧི་ཁཱ་ཧི།  ཞེས་ལན་བདུན་གྱིས་གཏོར་མ་ཕུལ།  གོང་སྔགས་ལ་ཨརྒྷཾ་སོགས་སྦྱར་ཏེ་མཆོད།  སྔགས་དེ་ལ་ཨོཾ་ཨཱཿཧཱུཾ།  སྦྱར་བས་ནང་མཆོད་ཕུལ།  མན་ངག་ཟུར་ན་ཡོད་པའི་དམིགས་པ་དང་བཅས་ཏེ།  ཨོཾ་ཀཱ་ལ་རཱུ་པ་ཡ་མ་རཱ་ཛཱ་བྷ་ཝ་སཏྭ་ཧཱུཾ་ཕཊ།  ཅེས་བཟླས་པ་བྱས་མཐར་གཤིན་རྗེ་གཤེད་ཀྱི་ཡིག་བརྒྱས་ལྷག་ཆད་ཁ་བསྐང་སྟེ།  སྔར་བཞིན་གཏོར་མ་ཕུལ་ནས།  འདི་ལྟར་བསྟོད་དེ།  ཧཱུཾ།  ལྷོ་ཕྱོགས་རིམ་པ་བདུན་གྱི་ས་འོག་ནས།  ། དམྱལ་བའི་རྒྱལ་སྲིད་སྐྱོང་ལ་རྟག་དགའ་ཞིང་།  ། སྐྱེ་འགྲོ་ཀུན་གྱི་སྲོག་གི་གཤེད་གཅིག་པུ།  ། དུག་གི་རི་འདྲ་ནག་པོ་ཆེ་ལ་བསྟོད།  ། ཧ་ལའི་དུག་འདྲ་ཧཱུཾ་ཧཱུཾ་ཧ་ཧར་བཞད།  ། སྙིང་ཁྲག་འཐུང་བའི་ཁ་རླངས་དུག་དང་མཚུངས།  ། མི་བཟད་མཆེ་བ་བསྟན་དགྲ་ཀུན་ལ་གཙིགས།  ། (༦༥)འབར་བའི་སྟངས་སྟབས་ལྡན་པ་ཁྱོད་ལ་བསྟོད།  ། དུས་མཚན་མོ་དང་ཙཱ་མུཎྜི་ལ་སོགས།  ། འཁོར་ཚོགས་དམ་ཅན་རྒྱ་མཚོའི་ཚོགས་རྣམས་ཀྱང་།  ། སྙིང་ནས་བསྟོད་ཅིང་མཆོད་པ་བགྱིད་ལགས་ན།  ། རེ་འབྲས་མ་ལུས་ཀུན་ནས་ལྷུན་གྱིས་སྒྲུབས།  ། སངས་རྒྱས་བསྟན་པའི་སྙིང་པོ་ཆོས་ཀྱི་རྒྱལ།  ། ཁམས་གསུམ་བླ་མའི་ལེགས་བཤད་རིན་ཆེན་འདི།  ། མི་ནུབ་ཕྱོགས་དུས་ཀུན་ཏུ་དར་བ་དང་།  ། བདག་གི་བསམ་པ་མ་ལུས་ལྷུན་གྱིས་སྒྲུབས།  ། ཞེས་བརྗོད་ལ།  གཤིན་རྗེ་གཤེད་ཀྱི་ཡིག་བརྒྱས་ལྷག་ཆད་ཁ་བསྐངས།  ནོངས་པ་བཟོད་པར་གསོལ།  ཡེ་ཤེས་པ་བརྟན་བཞུགས་དང་གཤེགས་གསོལ་གང་རུང་བྱའོ།  ། ཞེས་འཆི་བདག་དུག་རི་ནག་པོའི་གཏོར་འབུལ་དོན་གྲུབ་དགེ་མཚན་ཞེས་བྱ་བ་འདི་ནི་རྣལ་འབྱོར་སྤྱོད་པ་དགེ་སློང་ཡེ་ཤེས་མཐའ་ཡས་ནས་བསྐུལ་མ་མཛད་པ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།  ། མངྒ་ལཾ། །  ། །